钦定古今图书集成/明伦汇编/人事典/第111卷 > 申鉴 > 《俗嫌》
## 钦定古今图书集成/明伦汇编/人事典/第111卷 > 申鉴 > 《俗嫌》

或问“有数百岁人乎？”曰：“力称乌获，捷言羌亥，勇期贲、
育，圣云仲尼，寿称彭祖，物有后杰，不可诬也。”

或问：“凡寿者必有道，非习之功。”曰：“夫惟寿，则惟能用
道，惟能用道，则性寿矣。苟非其性也，修之不至也。学
必至圣，可以尽性；寿必用道，所以尽命。”

或曰：“人有自变化而仙者，信乎？”曰：“未之前闻也。然则
异也，非仙也。男化为女者有矣，死人复生者有矣，夫

亲，爱德，爱力，爱神之谓啬。否则不宣，过则不澹，故君
子节宣其气，勿使有所壅闭滞底，昏乱百度，则生疾。
故喜怒哀乐思虑，必得其中，所以养神也；寒暄盈虚，
消息必得其中，所以养体也。善治气者，由禹之治水
也。若夫导引蓄气，历藏内视，过则失中，可以治疾，皆
非养性之圣术也。夫屈者以乎伸也，蓄者以乎虚也，
内者以乎外也，气宜宣而遏之，体宜调而矫之，神宜
平而抑之，必有失和者矣。夫善养性者无常术，得其
和而已矣。”邻脐二寸谓之关。关者，所以关藏呼吸之
气，以禀授四体也。故气长者以关息。气短者，其息稍
升，其脉稍促，其神稍越，至于以肩息而气舒，其神稍
专，至于以关息而气衍矣。故道者常致气于关，是谓
《要术》。凡阳气生养，阴气消杀，和喜之徒，其气阳也。故
养性者，崇其阳而绌其阴。阳极则亢，阴极则凝，“亢则
有悔，凝则有凶。”夫物不能为春，故候天春而生。人则
不然，存吾春而已矣。药者，疗也，所以治疾也。无疾则
弗药可也。肉不胜食气，况于药乎？寒斯热，热则致滞
阴。药之用也，唯适其宜，则不为害。若已气平也，则必
有伤，唯鍼火亦如之。故养性者不多服也，唯在乎节
之而已矣。

或问：“仁者寿，何谓也？”曰：“仁者内不伤性，外不伤物，上
不违天，下不违人，处正居中，形神以和，故咎征不至
而休，嘉集之寿之术也。”曰：“颜冉何？”曰：“命也。麦不终夏，
花不济春，如和气何？虽云其短长，亦在其中矣。”